Title: Az Atya, Fiú, Szentlélek nevében
Author: Bencze András
Last saved by: Rumy Imre
Company: BSAFTPZ

Az Atya, Fiú, Szentlélek nevében! Ámen. Halenár Balázs és Csete Andrea esküvője 
Fehérvárcsurgói kastélykápolna, 2009. szeptember 12. 

ApCsel. 20.32
Pál ezt mondta: Most pedig az Istennek és kegyelme igéjének ajánllak titeket, aki felépíthet benneteket, és örökséget adhat nektek a szentek között.

Kedves Andrea és Balázs!

Ma a jó hír világnapja van – legalábbis egy internetes fórum ezt hirdette meg. Ti mindenképpen hozzájárultok ehhez a világnaphoz: valóban jó hír vagytok sokak számára. Jó hogy mi is együtt örülhetünk veletek. 
A világnapok persze jönnek és elmúlnak. Ma talán írnak róla, holnap már mindenki elfelejti. A ti örömötök azonban ne múljék el! 
Jörg Zink, német gondolkodó, teológus, a Több, mint három kívánság c. könyvében arról is gondolkodik, hogy szabad-e olyat kívánnunk, amiről tudjuk, hogy nem teljesül. Szabad-e olyat kívánni, hogy örömötök ne múljék el, ha úgyis tudjuk – mert ez a tapasztalatunk –, hogy bizony az öröm is mulandó. 
Hát nem kívánom, hogy örömötök ne múljék el. De mondom, amit Pál apostol mondott: Istennek és kegyelmi igéjének ajánllak titeket.
Érthetőbben úgy mondanám: Számotokra ajánlom Isten igéjét. Azt az igét, ami a jó hírt, az evangéliumot tartalmazza. Ajánlom nektek az Isten igéjét, mert örömötök sokszorozódik Isten örömében, és gondjaitoknak helyet találtok nála. Ajánlom nektek Isten igéjét: olvassátok, hallgassátok rendszeresen! Nemrég ismét kezembe került, Balázs, nagyapád írása, saját életútjának felidézése. Abból kiderült – és ezt nem számomra, hanem Nektek írta -, hogy rendszeres olvasója volt a Bibliának. Isten igéje adott neki tájékozódást gyakran még szakmai döntések közben is. Arról nem írt, de biztosan merem mondani: az is, hogy házasságukat ilyen szépen, összhangban tudták élni, abból következett, hogy Biblia érlelte gondolkodásukat. Nem az emlék miatt, hanem a tapasztalat miatt mondom: ajánlom nektek Isten igéjét: olvassátok, figyeljetek rá!
Pál mégsem ezt mondja az efezusiaknak: olvassátok a Bibliát, sem nem azt: figyelmetekbe ajánlom Isten igéjét. Hanem azt írja: Isten igéjének ajánllak titeket. Valami még többről van itt szó. Ami szintén tapasztalat, nem teória. Arról, hogy Isten igéje cselekszik. Buzdítanak minket, hogy tartsuk meg Isten igéjét. Én pedig azzal bátorítalak titeket, hogy Isten igéje tart meg benneteket. A Biblia nem csupán jó olvasmány, amiből életbölcsességet nyerhettek a jó házassághoz. Isten igéje, a Jézusról szóló evangélium, a jó hír tart meg benneteket. Benne Isten cselekszik értetek. 
Nem kívánom, hogy örömötök soha el ne múljék. De azt kívánom, hogy Isten kegyelmi igéje tartson meg benneteket jóban és rosszban, örömben és bánatban. Adja meg nektek, hogy házasságotok örömei és küzdelmei között épüljetek, szerelmetek teljesedjék ki, hogy egymásban minél több kincset felfedezzetek, és egymásban Isten ajándékát lássátok minden napon. Ámen.